לצורך בחינת הקשר הסיבתי בין הפגיעה לבין השירות הצבאי או הבטחוני, מתבצעת במידת הצורך בדיקה אצל מומחה רפואי בתחום הספציפי הרלוונטי, אליה יש להגיע עם תעודה מזהה וכל מסמך עדכני שישנו. המומחה הרפואי, ישמע על המצב הרפואי ובמידת הצורך יבצע בדיקה פיזית או ישלח לבדיקות רפואיות נוספות ובתום הבדיקה הוא יכתוב את המסקנות בחוות דעת רפואית, שתועבר לקצין התגמולים באגף השיקום. לאחר קבלת חוות הדעת ובהתאם לנתונים העומדים בפני קצין התגמולים הוא ישלח החלטה הקובעת האם ישנו קשר סיבתי בין המצב הרפואי של מגיש התביעה לבין השירות. במקרה של מתמודדים עם פוסט טראומה, ישנו הליך מקוצר והם עוברים ישירות לוועדה רפואית לקביעת אחוזי נכות, אם הם עומדים בתנאים הבאים: א. פגיעה בעת אירוע מבצעי או קרבי או אימון לקראת אירוע כזה. ב. האירוע אירע בחמש השנים שקדמו להגשת הבקשה (למעט במקרים של אירועי לחימה נרחבים). ג. קיימת אבחנה ברורה הנתמכת בתיעוד רפואי של פוסט טראומה או הפרעה נפשית אחרת הקשורה לדחק המיוחסת לאירוע. ד. היה רצף טיפולי או תסמיני מה אירוע עד ליום הגשת התביעה.